1. sz. napirendi pont



**ZALA VÁRMEGYE ÖNKORMÁNYZATA**

ELŐTERJESZTÉS

a Zala Vármegyei Közgyűlés 2023. szeptember 14-i ülésére

Tárgy: Tájékoztató a NAV Zala Vármegyei Adó- és Vámigazgatósága működéséről.

**Az előterjesztést készítette:** Dr. Kaszás Anita igazgató

**Megtárgyalta:** Térségfejlesztési Bizottság

**Előterjesztő:**

Dr. Kaszás Anita s.k.

igazgató

www.zala.hu



*NAV ZALA VÁRMEGYEI ADÓ- ÉS VÁMIGAZGATÓSÁGA*

*2022*

Zalaegerszeg, 2023.

Jelen tájékoztató a Nemzeti Adó- és Vámhivatal Zala Vármegyei Adó- és Vámhivatalának 2022. évi működését tekinti át, a Zala Vármegyei Közgyűlés részére.

A Nemzeti Adó- és Vámhivatal a központi költségvetés adóbevételeiért felelős szervezetként kulcsfontosságú feladatot lát el az állam működése szempontjából. Szemléletünk középpontjában az adózás egyszerűsítése és a partneri hozzáállás, ügyfeleink támogatása áll, nem mellőzve a törvények betartatásának hatósági eszközeit.

A NAV középtávú célja a jogkövetési modellen alapuló teljeskörű online ügyintézés lehetőségének, a papírmentes belső folyamatoknak, az ehhez igazodó, folyamatvezérelt szervezeti struktúrának és működésnek a kialakítása.

Ehhez szükséges


* a jogszabályi feltételek megteremtése, egyszerűsítése,
* a szükséges infrastruktúra rendszerbe állítása,
* az egyszerű, gyors és felhasználóbarát ügyintézési felületek kialakítása,
* az informatikai kommunikációs technológiákban való jártasság külső és belső fejlesztése,
* a célzott, közérthető, interaktív kommunikáció biztosítása és
* az adótudatosság fejlesztése.

A Nemzeti Adó- és Vámhivatal (NAV) és így a Zala Vármegyei Adó- és Vámigazgatóság 2022-es éve leginkább három fogalommal írható le: **Rugalmasság, innováció, digitalizáció.** Ezen fogalmak szinte minden működési területet jellemezték a Hivatalon belül.

1. **Bevételeink**

A hazai gazdaság teljesítményét és ezzel együtt az államháztartás adó- és adójellegű bevételeit 2022-ben alapvetően a koronavírus-járvány utáni külső, makrogazdasági egyensúlytalanságok, az orosz-ukrán háborús konfliktus és a gazdaság ellenállóképességét erősíteni hivatott kormányzati intézkedések befolyásolták.

A NAV által kezelt, előirányzathoz kötött bevétel összesen 20 601,8 milliárd forint, amely 3 028,8 milliárd forinttal, 17,2 százalékkal haladja meg a 2021. év azonos időszaki nettó bevételt és 2 470,0 milliárd forinttal magasabb, mint a költségvetési törvényben rögzített eredeti éves bevételi előirányzatok összege. A 2022. évi előirányzat 113,6 százalékon teljesült. A Zala Vármegyei Adó- és Vámigazgatóság ehhez 211,3 milliárd forinttal járult hozzá, mely 13,6 milliárd forinttal, 6,9 százalékkal haladta meg az előző évi bevételt.



A **Zala vármegyei illetékességű adózók a központi költségvetéshez 2022-ben több mint 211 milliárd forinttal járultak hozzá**, vagyis tőlük keletkezett az országos bevétel mintegy 1,1 százaléka. Az egyes főbb bevételi elemek az alábbiak szerint változtak az egy évvel korábbihoz képest:

|  |  |
| --- | --- |
|  | Az egyes bevételi elemek eltérő nagyságrendű, némelykor irányú változása alapvetően szabályozási változáson nyugszik. Ilyen volt például, hogy 2022-ben a gyermeket nevelő családok személyi jövedelemadó visszatérítése, mely megyénkben több mint 13 milliárd forintot jelentett. De meg kell említeni az új kata törvényt is, mely értelemszerűen nem csak a kata adóalanyiságot, hanem a tőlük származó bevételt is megváltoztatta.  Figyelemre méltó ugyanakkor az uniós vámbevétel, a társasági adó, a kisvállalati adó, valamint a lakossági illetékbevétel nagy ütemű növekedése, mely mögött gazdasági változások mutatkoznak. |

Az adóztatás, és ezen keresztül a költségvetési bevételek biztosítása csak akkor lehet eredményes, ha minden lehetséges eszközzel és módon segítjük az adófizetést, és határozottan fellépünk azokkal szemben, akik erre nem hajlandók. A következő fejezetekben ezek kerülnek bemutatásra, valamint röviden áttekintésre kerül a Hivatal infrastrukturális háttere is.

**Ügyfeleinknek nyújtott szolgáltatások**

**Ügyfélkör, adóalanyi kör**

|  |  |  |
| --- | --- | --- |
| Megközelítőleg 62,5 ezer **adóalany** tartozik az Igazgatóság ügyfélkörébe, melyből valamivel több mint 55 ezer volt a működő adóalany 2022. december 31-én. A működő adóalanyok száma az előző évhez képest mintegy 1 százalékos csökkenést mutat, mely közel kiegyensúlyozottan jelentkezett mindhárom adózói csoportnál. |  | |
|  | | 2022. IV. negyedévben 10 392 cégjegyzékbe bejegyzett és áfa regisztrált adózó, illetve csoportos **adóalany minősítését** végeztük el. Adózóink többsége megbízható minősítéssel rendelkezik, a kockázatos adózók száma csekély. |

*Az Országgyűlés 2022. július 12-én fogadta el az* ***új katatörvény*** *adóalanyiság keletkezésére vonatkozó szabályait, melyek 2022. augusztus 1-jén léptek hatályba. A NAV megtette a szükséges intézkedéseket annak érdekében, hogy az adózók bejelentkezése 2022. augusztus 1-jétől sikeresen megtörténhessen.*

|  |  |  |  |
| --- | --- | --- | --- |
| Míg 2021. december 31-én Zala megyében 11,6 ezer **kata adóalanyt** tartottunk nyilván, az új kata törvény hatására számuk 2022 év végére mintegy 4,3 ezerre csökkent. | |  | |
|  | |  | |
|  | | Külön kell beszélni a **jövedéki adóalanyok** számáról: Zala vármegye területén 2022-ben összesen több mint 200 jövedéki adóalanyt tartottunk nyilván:  Speciális tevékenységük miatt ugyancsak külön kell említést tennünk a **fémkereskedők**ről, akik közül a megyében 2022-ben 12-t tartottunk nyilván. | |

**Kommunikáció és tájékoztatás**

|  |  |
| --- | --- |
|  | A 2022 elején indult új NAV-honlapon számos új információ, program, cikk, videó és letölthető dokumentum jelent meg.  A fiatalabb generáció elérése, adótudatosságának növelése és a hivatal közösségi médiában történő népszerűsítésére a NAV számos platformon nyújtott érdekes és hasznos információkat. |


*Szintén visszaköszön az innováció és digitalizáció azon a NAV-Mobil alkalmazáson belül létrehozott új menüpont tekintetében, amely a magánszemélyek foglalkoztatási adatainak egyszerű elérésére készült. Itt a jogviszonyokra, valamint a bér- és járulékadatokra vonatkozóan tekinthetik meg az adózók a NAV nyilvántartásaiban szereplő legfrissebb adatokat.*

A megyében 2022-ben 354 írott médiában jelentettünk meg cikket, 79 közleményt, valamint 13 sajtómegkeresésre nyilatkozatot adtunk ki. Munkatársaink 17 önálló előadást tartottak különböző rendezvényeken, programokon.

Zalában közel 14 ezer adószámla-kivonatot (és érintettség esetén pótlékértesítőt) postázott a hivatal és ezen túl több mint 39 ezer elektronikus értesítést helyezett ki a tárhelyekre, illetve gazdálkodók esetében a cégkapura.

**Ügyfélszolgáltatás és helyek**

|  |  |
| --- | --- |
| A megyében 6 városban vagyunk jelent ügyfélszolgálati hellyel: a zalaegerszegi központi ügyfélszolgálat mellett 4 kormányablakban és egy kirendeltségen ér minket el a lakosság. Ügyfélszolgálatai helyeinket a megyében több mint 65 ezer ügyfél kereste fel személyesen. |  |




Az adóigazgatási ügyfélszolgálati helyek mellett szót kell ejtenünk a **vámügyintézési szolgálati helyekről** is. A megyében három ilyennel rendelkezünk: Zalaegerszegen, a Mikes utcában, ahol alapvetően az alapeljárások, a regisztrációs eljárások, az engedélyeztetések zajlanak, emellett a nagykanizsai vámudvaron és Sármelléken, a nemzetközi repülőtéren is jelen vagyunk.

**Igazoláskiadás**

A kiadott adóhatósági igazolások száma 23,2 ezer volt, amely több mint tizedével nőtt egy év alatt. Az ún. „nullás” igazolások iránti megnövekedett igény a családok otthonfelújítási támogatása miatt jelentkezett. A digitalizáció felé történtő elmozdulást példázza, hogy a benyújtott igazoláskérelmek több mint háromnegyede elektronikusan került kiadásra. Az igazoláskérelmek során az adózók 10,8 millió forintot rendeztek.

**Bejelentések, bevallások, kérelmek kezelése**

Mintegy 607,2 ezer bevallást és adatszolgáltatást fogadtunk és dolgoztunk fel. Ennek több mint négytizede a magánszemélyeknek teljesített kifizetésekkel, juttatásokkal összefüggő adó-, járulékbevallás, mintegy ötöde személyi jövedelemadó bevallás és általános forgalmi adóbevallás volt.



Az eSZJA-ban összesen több mint 5,5 millió adózónak készült személyi-jövedelemadó-bevallási tervezet. Több mint 2,2 millió adózó, tervezetének automatikus beforgatása által, interakció nélkül teljesítette bevallási kötelezettségét. Megyénkben összesen 135,1 ezer személyijövedelemadó-bevallás feldolgozása történt meg.

*Az új szerkezetű helyi iparűzési adó (22HIPAK) űrlap kötegelt struktúrájának kialakítása következtében a több telephellyel rendelkező vállalkozásoknak elegendő egy bevallást benyújtaniuk, amit a NAV továbbít az önkormányzatok részére. A 2022. május 31-i határidejű 21HIPA nyomtatvány beérkezése és önkormányzatokhoz történő továbbítása rendben lezajlott.* Igazgatóságunknak ebben a témában kvázi postás szerepe volt csak az önkormányzatok felé.

A beszámolási időszakban mintegy 20 ezer import **vámeljárást** és valamivel több mint 12 ezer export **vámeljárást**, továbbá mintegy 28 ezer– a kiviteli eljárást követő árutovábbításokat is magában foglaló – árutovábbítási vámeljárást folytatunk le. Az import vámeljárások számánál szinten maradás volt megfigyelhető az egy évvel korábbihoz képest, míg az export vámeljárásoknál jelentős, közel háromtizedes csökkenést tapasztaltunk. Az árutovábbítási vámeljárások száma pedig több mint 2 százalékkal emelkedtek.



A 20 ezres vámárunyilatkozatok nyolctizede (több mint 16 ezer darab) úgynevezett normál eljárás volt. Ennek közel fele kötődött a **távol-keleti szabadforgalomba bocsátáshoz**, melyek esetében tíz közül négy esetében fizikai áruvizsgálatot végeztünk.

Eljárásaink során figyelemmel kell lennünk a **korlátozási tilalmakra** is. Ilyen például a **piacfelügyeleti eljárások**: saját vizsgálattal érintett tételeink mintegy tizedében piacfelügyeleti riasztással volt érintett. A kockázati riasztásaink hatékonyságát mutatja, hogy a riasztással érintett tételek több mint kilenctizedénél az illetékes piacfelügyeleti hatóság a forgalmazás megtiltása mellett döntött, tekintettel arra, hogy a termék vagy veszélyes kategóriájú vagy nem megfelelő terméknek minősült. Vizsgálataink eredményeképpen 7 esetben **összesen 20 tonna nem uniós árut semmisítettünk meg** vámfelügyelet mellett.

|  |  |
| --- | --- |
| 2022-ben több esetben került sor fizikai áruvizsgálat során olyan nem uniós eredetű áru feltárására, melyek jogszabályi rendelkezés alapján a **közbiztonságra különösen veszélyes eszköznek** minősülnek.  **Szellemi tulajdon védelmében** 25 esetben értesítettük a jogtulajdonosokat, több mint 20 esetben kérték az intézkedést, mely alapján a nem uniós árukat vámhatósági rendelkezés alá vontuk. |  |

Az érintett 46 tonna áru között – melyek értéke meghaladta az 1 100 millió forintot – parfüm, játékkonzol, kontroller, plüss játékfigura is megtalálható volt. Megsemmisítésre 2 esetben, összesen 2,7 tonna áru esetében került sor. Meg kell jegyezni, hogy a jogtulajdonosok több esetben nem intézkednek a megsemmisítési eljárások lefolytatása iránt. Van olyan lefoglalt áru, melyet több mint egy éve tárolunk, miközben tárolókapacitás-hiánnyal küzdünk.

Emellett – mintegy 5 százalékos csökkenést követően – közel 6 ezer **regisztrációs adóeljárást** folytattunk le a külföldről behozott gépjárművekkel kapcsolatban.

2022-ben összesen 15 ezer **átvezetési és kiutalási kérelem** elbírálását és feldolgozását végeztük el. Ezen kérelmekben az adózók összesen mintegy 12,5 milliárd forint kiutalását kezdeményezték. A befejezett felülvizsgálatok során ennek 3,8 százalékát, mintegy **475 millió forintot visszatartottunk**. Ennek 4 százaléka „külső” köztartozásra került visszatartásra.

A fizetési kedvezményre irányuló kérelmek száma közel 4 ezer darab volt, a kérelmezett összeg megközelítette a 4 milliárd forintot. Míg közel 2 százalékkal kevesebb kérelem érkezett az adózóktól, addig a kérelmezett összeg mintegy másfélszeresére nőtt az előző évhez képest.

**Támogató tevékenység**

A 2021. évi adószámla adatokról készítendő egységes **adószámla-kivonatok és pótlékértesítők kiküldése** során 53,1 ezer adózó kapott tájékoztatást Igazgatóságunktól az adószámla egyenlegéről. A kiküldött kivonatok, pótlékértesítők, tájékoztatók háromnegyede az adózók tárhelyére került kihelyezésre.

Az elmúlt évek során már az ellenőrzések esetében is igyekszünk rugalmasan hozzáállni az adózókhoz, ilyen a **támogató jellegű ellenőrzés**. Ilyet a beszámolási időszakban közel egyharmados növekedés után mintegy 1 300 folytattunk A másik ilyen tevékenységünk az ún. **támogató eljárás**, mellyel több mint 300 esetben kerestük meg az adózókat. E tevékenység eredményeként a bevallott adókötelezettség 34 millió forint, míg a bevallott jövedelem 192 millió forint volt.

1. **Hatósági arcunk**

**Adóigazgatási eljárásaink**

Megyénkben 31,3 ezer elsőfokú adóeljárási döntés született, mely egy év alatt több mint 14 százalékos növekedést jelentett. Az ilyen döntések nyolctizede illetékügyhöz kapcsolódott, melyekben 5,5 milliárd forintban került vagyonszerzési illeték kiszabásra.

A **gépjárműadóval** kapcsolatban mintegy 65 ezer értesítő levelet és közel 38 ezer határozatot küldtünk ki. Befizetést az adózók teljesíthették az újonnan bevezetett NAV mobilalkalmazási funkción, valamint a szintén új, elektronikus levélben kapott linken keresztül is.

**Ellenőrzések alakulása, összetétele, eredményei**

2022. évben – a meghiúsult vizsgálatokat is figyelembe véve – összesen 5 856 **adószakmai ellenőrzést** folytatott le, több mint három és félezer adózónál. Az ellenőrzések 95 százaléka adatgyűjtésre és egyes adókötelezettségek teljesítésére irányuló jogkövetési vizsgálat volt. A mintegy 300 utólagos ellenőrzés eredményeként az adóhatóság 4,3 milliárd forint nettó adókülönbözetet tárt fel, míg a kiszabott szankciók (adó- és mulasztási bírság, késedelmi pótlék) összértéke 3,6 milliárd forintot tett ki. A megelőző évhez képest az ellenőrzések száma több mint negyedével emelkedett, míg a megállapított nettó adókülönbözet szinten maradt.

Ezen felül több mint 300 **jövedéki- és** 10 **fémellenőrzést** kezdtünk meg és zártunk le. Valamint 74 esetben került sor jövedéki jogsértés elbírálására, mely határozatokban közel 220 millió forint jövedéki bírság került megállapításra.

A 12 érvényes fémkereskedelmi engedéllyel rendelkező adóalanynál 45 esetben jártunk el **fémkereskedelmi szabályok** megsértése miatt, melyek esetében több mint 1,1 millió forint bírságot szabtunk ki. 10 esetben végeztünk ellenőrzést, melyek felében kellett további jogkövetkezményes eljárást lefolytatnunk.

Az elektronizáció, a digitalizáció egyre nagyobb térhódítása az ellenőrzések területén is megfigyelhető. A beszámolási időszakban a Zala vármegyei adózók több mint hét és félmillió **online számlát** bocsátottak ki, mintegy 1 900 milliárd forint értékben. Emellett mintegy 11 ezer **online pénztárgépből** érkezett adat több mint 465 milliárd forintról.

|  |  |
| --- | --- |
| *A Hivatal a 2022-es évben* ***kiemelt feladatként*** *látta el az üzemanyag-árstop betartásával, az építőipari anyagok kivitelével, a gabonaexport- tilalommal, az energiabiztonság szempontjából stratégiai jelentőségű nyersanyagok és termékek kivitelével kapcsolatos ellenőrzéseket, továbbá közreműködött az uniós külső határforgalom, határmegerősítési, valamint zöldhatár-ellenőrzési feladatokban is.* | Az **üzemanyagok hatósági áras forgalmazásának ellenőrzése**, elsősorban arra vonatkozott, hogy az üzemanyag-töltő állomások helyesen alkalmazzák-e a hatósági üzemanyagárat és hogyan végzik a hatósági ár alkalmazása kapcsán a forgalmi engedélyek megtekintését, az adatok rögzítését, a forgalmi rendszám tárolása megtörténik-e és milyen módon. 3 zalai településen - Zalaegerszegen, Zalakaroson, Zalacsányban – egy-egy üzemanyagtöltő állomást ellenőriztünk. |

**Hátralékkezelési és behajtási tevékenység**

2022-es évtől alkalmazzuk az ún. „**három szintű” hátralékkezelést**. Ennek lényege, hogy a fizetési felszólítást és a végrehajtás megindítását megelőzően **fizetési tájékoztató** kerül kiadásra a hátralékkal rendelkező adós részére. Ezen tájékoztatóban felhívjuk az ügyfél figyelmét a fennálló tartozására, és egyben tájékoztatjuk arról, miként tudja rendezni azt, valamint esetleges fizetési nehézségét milyen módon tudja rendezni. A beszámolási évben összesen mintegy 61,6 ezer ilyen tájékoztatót küldtünk ki, melyek hatására az adózók több mint 1,2 milliárd forintot fizettek meg.

2022. év során összesen több mint 5 ezer – pénzforgalmat lebonyolító bevallásokban, valamint a kiutalási és átvezetési kérelmeken – visszaigényelt összegekre vonatkozó felülvizsgálat történt meg. Az adózók által ily módon visszaigényelt összeg 12,5 milliárd forint volt, ennek mintegy 4 százaléka, több mint 475 millió forint **visszatartására került sor különböző tartozásokra**.

**A külső szervek által végrehajtással kapcsolatos megkeresésben** érintett adózók száma megközelítette a 6,3 ezret, e megkeresésekhez kapcsolódó tartozás összege pedig meghaladta a 707 millió forintot.

A **távol-keleti áruforgalommal érintett adózók** esetében ideiglenes biztosítási intézkedés alapján 2022-ben közel 130 millió forint értékben került sor foglalásra.

|  |  |
| --- | --- |
|  | A 2022-es év során közel 6,7 ezer **végrehajtási cselekményt** folytatottunk le, mely összesen 12,3 milliárd forint összegre vonatkozott.  Inkasszót összesen 9,4 milliárd forint értékben bocsátottunk ki, a jövedelemletiltások 2,7 milliárd forintot érintettek. |

A 2022-es év folyamán közel 90 **árverést** tartottunk, összesen 81,1 millió forint összegre. A megtartott árverések több mint fele elektronikusan zajlott. Az elektronikus árverések héttizede volt sikeres, az árveréseken értékesített vagyon vételára megközelítette a 24 millió forintot.

**Meghatározott cselekmény végrehajtása**

2022-ben összességében 740 **közigazgatási** **meghatározott cselekmény végrehajtására** irányuló megkeresés érkezett külső szervektől. Emellett kaptunk 29 módosítást, illetve 581 esetben a behajtást kérő visszavonta a megkeresést.

**Kintlévőségek alakulása**


A zalai illetékességű adózók teljes **hátralékállománya** 2022. december 31-én 13,6 milliárd forint volt, melyből a működő adózók hátraléka 10 milliárd forint. A hátralékosok száma meghaladta a 30 ezret, ebből működő/élő adózó megközelítette a 27 ezret. Az előző évhez viszonyítva 2022. év végére mind a hátralékosok száma, mind pedig az általuk felhalmozott hátralék összege is csökkent; előbbi több mint egytizeddel, utóbbi pedig 5 százalékkal.

**Bűn- és csalásellenes tevékenység**

Igazgatóságunk 32 rendbeli bűncselekmény gyanújával kapcsolatban tett **büntetőfeljelentést** az illetékes nyomozóhatóságoknál. A leggyakrabban előforduló téma a költségvetési csalás, valamint a gépjármű kilométer számláló műszer állás meghamisítása voltak, de jellemző volt az iparjogvédelmi jogok megsértése is. A költségvetési csalásokkal okozott vagyoni hátrány mértéke meghaladta a 476 millió forintot. Az ezekkel kapcsolatos büntető ügyek jogosulatlan áfa visszaigényléseken alapultak. Az iparjogvédelmi jogok megsértése világmárkák hamisítványainak forgalomba hozatalával valósultak meg, a feljelentésekhez kapcsolódó elkövetési érték meghaladta a 200 millió forintot.

1. **Működési környezetünk**

**Fizikai környezetünk**



*A* ***költséghatékonyság*** *jegyében kiemelt elvárás a NAV használatában lévő épületek optimális kihasználása az elhelyezés racionalizálásával, az üres területek csökkentése, megszüntetése, a kihasználatlan, vagy gazdaságtalanul működtethető és a feladatellátáshoz nélkülözhető objektumok mielőbbi kiürítése és visszaadása a NAV használatából.* Ugyanakkor a megyében ilyennel alapvetően nem rendelkezünk.

A 2022. decemberében elrendelt **igazgatási szünet alatt** azonban – az ügyfelek teljeskörű kiszolgálását szem előtt tartva – lezártuk a Zalaegerszeg, Mikes utcai ingatlanunkat. Az ott működő ügyfélszolgálatot ideiglenesen áttelepítettük a Balatoni utcai székházba, aminek csak egyes részei kerültek fűtésre.

**Informatikai környezet és szolgáltatás**

|  |  |
| --- | --- |
| Az informatikai eszközbeszerzések elmaradásának következtében az Igazgatóság eszközparkja tovább öregedett. Az aktív státuszú 448 munkaállomás alig 8 százaléka erős, mintegy 51 százaléka átlagos kategóriás eszköz. Az üzemben lévő 193 nyomat előállító készülék háromnegyede 6 évnél idősebb. |  |

|  |  |
| --- | --- |
|  | **Célkitűzés**: papírmentes iroda  A beszámolási időszakban Igazgatóságunkon összesen több mint 2,7 millió irat, bizonylat, bevallás került nyilvántartásba. Ezek több mint kilenctizede elektronikus feldolgozású volt. |


Azonban nem csak a külső környezetünkkel történő kommunikációnál törekszünk a papírmentességre: már elektronikusan lehet elszámolni például a kollégáknak a cafetérián kívüli egyéb juttatásokat (a szemüveg, a munkába járásra és a hazautazásra vonatkozó költségeket). A hivatal feladatellátáshoz szükséges szakmai információk rendszerezett gyűjteménye a Tudásbázis is új külsővel és funkciókkal érhető el a NAV-alkalmazások között.

1. **Szervezetünk, és legfőbb értéke: az emberi erőforrás**

**Szervezeti felépítésünk**

Igazgatóságunkon **öt** különféle **szakterület**ről beszélhetünk: adóügy, ellenőrzés, végrehajtás és vám, valamint a működtetés.

Az elmúlt évek változó környezetéhez történő rugalmas alkalmazkodás következtében szervezetünk – a feladatellátáshoz igazodva – átszerveződött: a korábbi vám- és pénzügyőri szakterületen ellátandó egyes feladatok beintegrálásra kerültek az adóügyi, az ellenőrzési blokkokhoz.

****

**Felelős erőforrásgazdálkodás**

Igazgatóságunk engedélyezett **létszáma** 2022. december végén 312 volt, ebből 310 státusz volt betöltve. 2022-ben 8 fő távozott az Igazgatóságról, a kollégák nyugdíjba mentek. Emellett belépőnk nem volt. *A felvételi lehetőségeket elsősorban a gazdasági lehetőségek szűkülése, az évközi forráselvonás korlátozta, valamint időszakosan felvételi zárlat is elrendelésre került.*

A betöltött státusz több mint háromnegyede tisztiviselői, pénzügyőri státuszunk 69.   
A munkaerő összetételét mutatja, hogy a kollégák mintegy kétharmada nő. Az állomány mintegy 46 százaléka a 41-50 éves korosztályból kerül ki, 51 év felettiek a kollégák négytizede, miközben a 40 évnél fiatalabbak aránya alig több mint 14 százalék. Igazgatóságunkon az átlagéletkor közel 49 év.

|  |  |
| --- | --- |
|  |  |

**Együttműködések**

*A NAV talán a legtöbb feladatkört ellátó állami szervezet, munkájában sok közös pontot lehet felfedezni állami hivatalokkal, piaci szereplőkkel és egyéb intézményekkel.*

*A felek közös feladatai és céljai okán kézenfekvő és észszerű egymás támogatása. A hatályos „együttműködések listája” immár 160 sorból áll. Egyetemek, minisztériumok, alapítványok, szövetségek, civil- és állami szervezetek, háttérintézmények sokasága élvezi a NAV támogatását, illetve viszonozza a segítséget, partner a hivatal küldetésének teljesítésében.*

*A pénzügyi, adó- és vámügyi, bűnügyi kooperáció mellett ezek az együttműködési megállapodások az oktatás, a környezetvédelem és energiaügyek, a társadalmi felelősségvállalás és a sport széles területeit is lefedik.*

*A listából nemcsak a közös munka igénye, hanem a NAV nyitottsága is kiolvasható, hiszen szerződésben állunk például az Állatvédőrséggel, a Diákvállalkozások Szövetségével, a Pénzügyőr Lövészklubbal és az Autisták Országos Szövetségével, a Magyar Nyelvstratégiai Intézettel is.*

**Határozati javaslat**

A Zala Vármegyei Közgyűlés elfogadja a NAV Zala Vármegyei Adó- és Vámigazgatósága működéséről szóló tájékoztatóját.

Határidő: azonnal

Felelős: Dr. Pál Attila, a közgyűlés elnöke